Den berygtede himmerlandske udlejer Leif Henriksen er kommet i økonomiske problemer. Foreløbig er 9 af hans udlejningsejendomme røget på tvangsauktion.

Realkredit Danmark har nu sendt 9 af Leif Henriksens ejendomme på tvangsauktion. De 9 ejendomme har ifølge vurderingen en samlet værdi på næsten 6 millioner kroner, men det er tvivlsomt om de kan indbringe det ved tvangsauktionerne. Leif Henriksen har tidligere været i mediernes søgelys fordi lejerne klagede over manglende vedligeholdelse af husene. Leif Henriksen havde i dag ingen kommentar til sagen, men ifølge TV2/NORDs oplysninger forsøger han i øjeblikket desperat at sælge nogle ejendomme, så han kan skaffe penge til at undgå tvangsauktionerne - blandt andet fordi de 9 ejendomme årligt indbringer omkring en halv million i lejeindtægt. Selv om Leif Henriksen nu ser ud til at miste 9 ejendomme har han stadig over 100 udlejningsejendomme - fortrinsvis i Himmerland.